钦定古今图书集成/明伦汇编/氏族典/第257卷 > 王廙
## 钦定古今图书集成/明伦汇编/氏族典/第257卷 > 王廙

按《晋书王廙传》：“廙字世将，丞相导从弟，而元帝姨弟
也。父正，尚书郎。廙少能属文，多所通涉，工书画，善音
乐射御、博奕杂伎。辟太傅掾，转参军。豫迎大驾，封武
陵县侯，拜尚书郎，出为濮阳太守。元帝作镇江左，廙
弃郡过江，帝以为司马，频守庐江、鄱阳二郡。豫讨周
馥、杜弢，以功累增封邑，除冠军将军，镇石头，领丞相”
军谘祭酒。王敦启为宁远将军、荆州刺史。及帝即位，
廙奏《中兴赋》，征为辅国将军，加散骑常侍，以母丧去
职。服阕，进左卫将军。及王敦构祸，帝遣廙喻敦，乃为
敦所留，以为平南将军，领护南蛮校尉、荆州刺史。寻
病卒。帝以亲故，赠侍中、骠骑将军，谥曰康。